So ‘n prediker trek skares. Hy of sy het mos die waarheid in pag. Hy of sy lees net die Bybel – wat meer wil jy nou hê?
Ons struikel oor die taal. Al ken ons Grieks en Hebreeus amper so goed soos ons moedertaal, is dit nie ons eerste taal nie en die fynere idiomatiese nuanses sal ons nooit ooit begryp nie. Om dus te sê dit sê die Bybel, hou die gevaar in om die oorspronklike tale gewoon uit die pad te vee.
Die Bybel is vir ons baie belangrik. Die Bybel in sy oorspronklike tale: Hebreeus en Grieks. Dit verknoop ons aan die geskiedenis van ons geloof wat wortel geskiet het in Ou-Israel, ‘n pad geloop het deur die Ou en Nuwe Testament, die vroeë kerk, die Reformasie, tot by vandag. Dis ‘n lang pad vol verdriet, maar ook vol vreugde.